Sjálfstæðisflokkurinn fékk langmesta styrki fyrir sveitarstjórnarkosningarnar 2014 samkvæmt ársreikningum flokksins á vefsvæði Ríkisendurskoðunar . Flokkurinn fékk tæpar 20 milljónir frá sveitarfélögum og tæpar 30 milljónir frá lögaðilum . Píratar fengu langminnst allra flokka , 970 þúsund frá sveitarfélögum og 300 þúsund frá lögaðilum . Vill ekki greina frá endurgreiðslu Ekki fæst uppgefið hversu háa upphæð Sjálfstæðisflokkurinn hefur endurgreitt af styrkjum sem flokkurinn fékk árið 2006 frá FL Group og Landsbankanum . Þórður Þórarinsson , framkvæmdastjóri Sjálfstæðisflokksins , segir í skriflegu svari til Kjarnans að ekki verði gefið upp hversu háa upphæð flokkurinn hafi endurgreitt . Styrkirnir voru veittir í lok árs 2006 og námu samtals 56 milljónum króna . Vorið 2009 sagði Bjarni Benediktsson , þá nýkjörinn formaður , að styrkirnir yrðu endurgreiddir . Á landsfundi flokksins árið 2013 sagði Jónmundur Guðmarsson , þáverandi framkvæmdastjóri , að flokkurinn hefði þegar endurgreitt um 18 milljónir króna . Samkvæmt því stóðu þá 38 milljónir króna eftir árið 2013 . Auglýsing Samfylkingin ætlar ekki að endurgreiða tugi milljóna Þórður bendir á að Sjálfstæðisflokkurinn hafi ákveðið einn flokka að endurgreiða styrkina . „ Sama átti ekki við um annan stjórnmálaflokk sem ákvað að þiggja háa styrki það sama ár en ákvað að endurgreiða ekki . Sjálfstæðisflokkurinn hefur endurgreitt árlega af rekstrarfé sínu og hafa áætlanir gengið út á að ljúka endurgreiðslum fyrir árið 2018 , “ segir hann . Þórður á þar við Samfylkinguna , en fram kom árið 2009 að meðal þeirra sem styrktu flokkinn árið 2006 voru Kaupþing , FL-Group , Glitnir , Landsbankinn og Baugur upp á rúmar 36 milljónir króna . Þau sögðust hins vegar aldrei ætla að greiða styrkina til baka . Sjálfstæðisflokkurinn á toppnum og Píratar á botninum Eins og kom fram í umfjöllun Kjarnans í gær um fjármál stjórmálaflokka og áætlanir um fjárútlát í komandi kosningabaráttu vildu framkvæmdastjórar Sjálfstæðisflokks og Bjartrar framtíðar ekki gefa upp núverandi fjárhagsstöðu . Þeir vísuðu í birtingu ársreikninga á vefsíðu Ríkisendurskoðunar og þar eru nýjustu ársreikningar fyrir árið 2014 og þar eru styrkir til stjórnmálaflokka útlistaðir . Hvorki Samfylking né Framsóknarflokkur svöruðu fyrirspurninni . Sjálfstæðisflokkurinn fékk 19,7 milljónir í styrki frá sveitarfélögum og 28,9 milljónir frá fyrirtækjum og lögaðilum . Eitt framlag frá einstaklingum umfram 200 þúsund var lagt fram upp á 300 þúsund krónur , frá Jóni Zimsen . Frambjóðendur Sjálfstæðisflokksins í sveitarstjórnarkosningum 2014 eru þeir einu sem hafa sent Ríkisendurskoðun sundurliðað uppgjör um styrki og framlög . Framsóknarflokkurinn þáði 5,8 milljónir í styrki frá sveitarfélögum og 18 milljónir frá fyrirtækjum og lögaðilum . Stjórnmálamenn innan Framsóknarflokksins styrktu flokkinn um 1,5 milljón með framlögum yfir 200 þúsund . Samfylkingin fékk 4,7 milljónir í styrki frá sveitarfélögum og 8,4 milljónir frá fyrirtækjum og lögaðilum . Framlög einstaklinga umfram 200 þúsund voru 2,8 milljónir , öll frá stjórnmálamönnum í Samfylkingunni . Vinstri græn fengu 3,6 milljónir frá sveitarfélögum og 1,3 frá fyrirtækjum og lögaðilum . Framlög einstaklinga umfram 200 þúsund voru 4,2 milljónir , öll frá stjórnmálamönnum í Vinstri grænum . Píratar fengu 970 þúsund frá sveitarfélögum og 300 þúsund frá fyrirtækjum og lögaðilum . Engin framlög frá einstaklingum voru yfir 200 þúsund . Björt framtíð fékk 3,6 milljónir frá sveitarfélögum og 780 þúsund frá fyrirtækjum og lögaðilum . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .